送秦少章
作者：李廌
朝代：宋

paragraphs: 建勳各有志，而我齒已疏。
除書喜之子，試吏東海隅。
滿懷貯忠義，陳編陋嚴徐。
平生困末路，龍蠖意不舒。
定交青雲表，凜凜國士徒。
執顔肯顧我，曾未鄙非夫。
破愁有斯人，我鄰知不孤。
危言解補天，决折已非圖。
成名聊爾爾，國器自時須。
收功從茲始，良驥騖修途。
開樽稍黔突，慚愧飯與芻。
閉戶待子歸，看我所著書。